AP น่าเก็บ! 2 เดือนแรกโกยยอดขาย 1 หมื่นลบ. โตสนั่น 2 เท่าตัว ลุ้นทั้งปีฟันกำไร 3.4 พันลบ.
AP น่าเก็บ! 2 เดือนแรกโกยยอดขาย 1 หมื่นลบ. โตสนั่น 2 เท่าตัว ลุ้นทั้งปีกำไรพุ่ง 3.5 พันลบ. ฟากโบรกฯ มองราคาหุ้นปรับตัวลงสวนพื้นฐานแกร่ง พร้อมเคาะราคาเป้า 10 บาท 
3 เม.ย. 2561

“ข่าวหุ้นออนไลน์” ได้ทำการสำรวจข้อมูลและบทวิเคราะห์ของ บริษัท เอพี (ไทยแลนด์) จำกัด (มหาชน) หรือ AP หลังใกล้เข้าสู่ช่วงสรุปผลประกอบการไตรมาส 1/61 โดยนักวิเคราะห์มีการณ์ประเมินว่า AP จะมีผลการดำเนินงานเติบโตโดดเด่น เนื่องจากในช่วง 2 เดือนแรกของปีมียอดจองเข้ามาแล้วกว่า 5.7 พันล้านบาท อีกทั้งยังมียอดขายไปแล้วกว่า 100 ล้านบาท เติบโตกว่าเท่าตัวเมื่อเทียบกับช่วงเดียวกันของปีก่อน พร้อมเตรียมเปิดตัว 3 ดครงการใหม่ในช่วงไตรมาส 2/61
โดยราคาหุ้น AP ปิดตลาดวานนี้ (3 เม.ย.61) ที่ระดับ 8.05 บาท เพิ่มขึ้น 0.05 บาท หรือ 0.62% สูงสุดที่ระดับ 8.10 บาท ต่ำสุดที่ระดับ 8 บาท มูลค่าการซื้อขาย 120.07 ล้านบาท
ด้านนักวิเคราะห์ บล.ฟิลลิป (ประเทศไทย) ระบุในบทวิเคราะห์ว่า แนวโน้มยอดจองในช่วงไตรมาส 1/61 มีโอกาสเติบโต 103% เทียบกับช่วงเดียวกันของปีก่อน หลังยอดจอง 2 เดือนแรกทำไปได้แล้ว 5.7 พันล้านบาท โดยยอดจองโครงการแนวราบในช่วง 2 เดือนแรกอยู่ที่ 3.5 พันล้านบาท เพิ่มขึ้นจากช่วงเดียวกันของปีก่อนที่ทำได้ 3.1 พันล้านบาท
ขณะที่ยอดจองคอนโดมิเนียมในช่วง 2 เดือนแรกทำได้ 2.1 พันล้านบาท เพิ่มขึ้น 553 ล้านบาท เทียบกับช่วงเดียวกัน โดยส่วนหนึ่งมาจากการเปิดตัวโครงการใหม่ Aspire สาทร ราชพฤกษ์ มูลค่า 3 พันล้านบาท มียอดจองแล้ว 20% หรือ 600 ลบ อีกทั้งเมื่อเร็วๆ นี้ทางบริษัทได้เปิดโครงการคอนโดฯร่วมลงทุน Life สุขุมวิท 62 มูลค่า 2 พัน ลบ ล่าสุดมียอดจองแล้ว 90% ทำให้ยอดจองคอนโดฯ ล่าสุดไปถึง 3.9 พันล้านบาท
โดยทางฝ่ายประเมินยอดจองในช่วงไตรมาส 1/61 จะจบที่ 8.4 พันล้านบาท เพิ่มขึ้น 127% จากช่วงเดียวกันปีก่อน ซึ่งคิดเป็น 25% ของเป้าจองปีนี้ที่ 26 พันล้านบาท ซึ่งภาพรวมยอดจองปี 2561 ยังไปได้ดี พร้อมคาดหมายยอดจองในช่วงไตรมาส 2/61 ยังมีทิศทางดีต่อเนื่องหลังมีแผนเปิดโครงการแนวราบใหม่อีก 9 โครงการ
อย่างไรก็ตาม จากการเติบโตของยอดจองดังกล่าวทำให้ทางฝ่ายคงประมาณการกำไรปี 61 เติบโต 8% เป็น 3.4 พันล้านบาท อีกทั้งบริษัทยังมี ยอดขายรอโอน (Backlog) ปี 61 อยู่ที่ 9.4 พันล้านบาท คิดเป็น 41% ของเป้าโอน 8% ซึ่งหากประเมินยอดจองแนวราบช่วงไตรมาส 2 ถึงไตรมาส 4 มี Momentum ดีต่อเนื่องราว 4 พันล้านบาทต่อไตรมาส หรือ ราว 12-13 พันล้านบาท
ขณะที่ราคาหุ้นปรับลดลงสวนทางพัฒนาการด้านพื้นฐานที่ไปได้ดีในด้านยอดจองและแนวโน้มการทำกำไร โดยราคาล่าสุดซื้อขาย 7 เท่า P/E-2561 เทียบกับ Growth 8% และต่ำกว่าค่าเฉลี่ย P/E ในอดีตที่ 9 เท่า อีกทั้งยังได้สิทธิรับเงินปันผลสำหรับปี 60 ที่ 0.35 บาท/หุ้น (XD 9 พ.ค. 61) หรือให้ Yield 4% และมี Yield สำหรับปี 61 อีก 5% ราคาหุ้น AP ล่าสุดค่อนข้างถูกในเชิง P/E และ Yield จึงคงคำแนะนำซื้อในราคาพื้นฐานที่ 10 บาทต่อหุ้น
ด้านนายอนุพงษ์ อัศวโภคิน ประธานเจ้าหน้าที่บริหาร AP เปิดเผยว่า ในช่วงครึ่งปีแรกของปี 2561 บริษัทมีแผนเปิดตัวโครงการ 12 โครงการ มูลค่า 14,900 ล้านบาท แบ่งเป็นโครงการแนวราบ 10 โครงการ ประกอบด้วย โครงการบ้านเดี่ยว 2 โครงการ และทาวน์โฮม 8 โครงการ มูลค่า 9,900 ล้านบาท และโครงการคอนโดมิเนียม 2 โครงการ
ประกอบด้วย โครงการ Aspire สาทร-ราชพฤกษ์ เป็นคอนโดมิเนียมสูง 32 ชั้น จำนวน 1,049 ยูนิต มูลค่า 3,000 ล้านบาท ราคาเริ่มต้น 1.89 ล้านบาท พร้อมเปิดขายในวันที่ 24-25 ก.พ. 2561 รวมถึงโครงการ LIFE สุขุมวิท 62 เป็นคอนโดมิเนียมร่วมทุนสูง 24 ชั้น จำนวน 438 ยูนิต มูลค่า 2,000 ล้านบาท ซึ่งเตรียมเปิดขายผ่านระบบออนไลน์ บุ๊คกิ้งในวันที่ 27 มี.ค. 2561
โดยในช่วงไตรมาส 1/2561 บริษัททำยอดขายไปแล้วกว่า 10,000 ล้านบาท เติบโตจากช่วงเวลาเดียวกันของปีที่ผ่านมาถึง 168% แบ่งเป็นยอดขายจากแนวราบ มูลค่า 5,200 ล้านบาท หรือคิดเป็นเติบโต 64% และยอดขายจากคอนโดมิเนียม มูลค่า 4,800 ล้านบาท หรือคิดเป็นเติบโต 770% ส่งผลให้บริษัทสามารถสร้างยอดขายได้แล้ว 30% ของเป้าหมายยอดขายทั้งปีนี้ที่ตั้งไว้ 33,500 ล้านบาท
โดยในปีนี้บริษัทมีแผนเปิดตัวโครงการใหม่ทั้งสิ้น 34 โครงการมูลค่า 49,000 ล้านบาท แบ่งเป็นคอนโดมิเนียม 4 โครงการ มูลค่า 19,000 ล้านบาท และโครงการแนวราบ 30 โครงการ มูลค่า 30,000 ล้านบาท โดยบริษัทยังคงมีแผนในการจัดซื้อที่ดินเพื่อพัฒนาโครงการใหม่อย่างต่อเนื่อง และคาดว่าจะมีโอกาสพร้อมเปิดขายเพิ่มจากแผนที่ตั้งไว้ในปีนี้
ขณะเดียวกัน ในช่วงไตรมาส 2 บริษัทเตรียมเปิดตัวโครงการใหม่ 3 โครงการ ได้แก่ โครงการบ้านเดี่ยว 2 ทำเล ประกอบด้วย 1.โครงการ CENTRO รังสิต คลอง 4-วงแหวน  ซึ่งจะเริ่มเปิดขายวันที่ 28-29 เม.ย.61 ในราคาเริ่มต้น 2.95 ล้านบาท และ 2.โครงการ CENTRO ราชพฤกษ์-สวนผัก ซึ่งจะเริ่มเปิดขายวันที่ 5-6 พ.ค.61 ในราคาเริ่มต้น 7.2 ล้านบาท และ 3.โครงการทาวน์โฮม บ้านกลางเมือง วัชรพล ซึ่งคาดว่าจะเปิดขายประมาณเดือน มิ.ย.61